**Ministru kabineta noteikumu projekta “Grozījumi Ministru kabineta 2015.gada 1.decembra noteikumos Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” īstenošanas noteikumi” projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta “Grozījumi Ministru kabineta 2015.gada 1.decembra noteikumos Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” (turpmāk - 3.2.1.2.pasākums) īstenošanas noteikumi”” (turpmāk - MK noteikumu projekts) mērķis ir nodrošināt atbalsta sniegšanu komersantiem Covid-19 noteikto ierobežojumu apstākļos. Ņemot vērā, ka Covid-19 izplatības ierobežojošie pasākumi būtiski ietekmē komersantu konkurētspēju, projekts Nr.3.2.1.2/16/l/001 "Starptautiskās konkurētspējas veicināšana" (turpmāk – projekts Nr.3.2.1.2/16/l/001) un projekts Nr.3.2.1.2/16/l/002 "Latvijas starptautiskās konkurētspējas veicināšana tūrismā" (turpmāk – projekts Nr.3.2.1.2/16/l/002) papildināti ar atbalstāmo darbību loku, identificējot komersantu aktuālās vajadzības konkurētspējas noturēšanai un iziešanai ārvalstu tirgos. Papildus grozījumi ir paredzēti projekta Nr.3.2.1.2/16/l/002 ietvaros, vienām no visvairāk Covid-19 ierobežojumu skartajām nozarēm, atbalsta mērķa grupā iekļaujot arī starptautisko kultūras un sporta pasākumu, kā arī starptautisku izstāžu organizēšanu Latvijā, šis atbalsts ir fokusēts uz pēckrīzes periodu, kad pasākumu rīkotāju nozarei vitāli svarīgi būs atbalsta instrumenti, lai saglabātu pasākumu kvalitāti, attīstītos un spētu konkurēt ar citu valstu pasākumu piedāvājumu starptautiskajā vidē.  MK noteikumu projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ekonomikas ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 1.decembra noteikumu Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” īstenošanas noteikumi” (turpmāk – MK noteikumi) mērķis ir noteikt tādus atbalsta veidus, kas veicinātu nozaru konkurētspēju, atbalstot uzņēmējdarbību un ieiešanu ārvalstu tirgos, nodrošinot Latvijas ārvalstu ekonomisko pārstāvniecību darbību, attīstot Latvijas kā tūrisma galamērķa starptautisko konkurētspēju un veicinot vietējo tūrismu prioritārajos tūrisma sektoros (darījumu un pasākumu tūrisms, labsajūtas tūrisms). Ņemot vērā ilgstoši pastāvošos Covid-19 noteiktos ierobežojumus, MK noteikumos ietvertās atbalstāmās darbības vairs nav īstenojamas, vai īstenojamas ierobežotā apmērā. Lai nodrošinātu nepārtrauktu atbalsta sniegšanu komersantiem arī šajos pandēmijas ārkārtas apstākļos, Ekonomikas ministrija aktualizē atbalstāmo darbību sarakstu, papildinot to ar jaunām vai precizētām (pielāgotām) aktivitātēm un attiecināmo izmaksu pozīcijām. Vienlaikus, lai nodrošinātu papildus atbalstāmās darbības tiks veikta papildus finansējuma piesaiste, t.i. tiks veikta finansējuma pārdale no 1.2.1.4. pasākuma “Atbalsts jaunu produktu ieviešanai ražošanā” (turpmāk – 1.2.1.4. pasākums) uz 3.2.1.2. pasākumu – 7 511 063 *euro* apmērā Eiropas Reģionālās attīstības fonda finansējums, kā arī papildus tiks piesaistīts valsts budžeta finansējums – 1 126 659 *euro* un privātais, pašvaldību un plānošanas reģionu līdzfinansējums – 198 827 *euro* apmērā.  2021.gada 6.aprīlī Finanšu ministrija ir saņēmusi Eiropas Komisijas skaidrojumu, ka ņemot vērā, ka projektā tiek veiktas nesaistītas atbalsta aktivitātes, neskatoties uz to, ka projekta kopējās atbilstīgās izmaksas pārsniedz 50 milj. *euro,* projekts neklasificējas kā lielais projekts atbilstoši Eiropas Parlamenta un Padomes regulas (EU) Nr. 1303/2013 100.pantam.   1. **MK noteikumu projekts paredz šādus grozījumus projekta Nr.3.2.1.2/16/l/001 un projekta Nr.3.2.1.2/16/l/002 ietvaros**   Ņemot vērā Covid-19 izplatību un saistībā ar to noteiktos ierobežojumus ne tikai nacionālā, bet arī starptautiskā mērogā, nepieciešams pārskatīt un papildināt komersantiem pieejamo atbalstu, nosakot jaunas atbalstāmās darbības par tādiem pakalpojumiem, aktivitātēm, kas tiek pielāgotas vai ir atbilstošas pašreizējai situācijai. Jāņem vērā arī veids kādā komersanti izvērš, pārprofilē savu darbību, šajā ziņā īpaša nozīme ir visa veida digitālajiem risinājumiem. Ņemot vērā iepriekš minēto projekts Nr.3.2.1.2/16/l/001 un projekts Nr.3.2.1.2/16/l/002 tiek papildināti ar tādām jaunām atbalstāmām darbībām, kā **dalība starptautiskajās digitālajās izstādēs, konferencēs/semināros vai ārvalstu kontaktbiržās ar virtuālu stendu Latvijā, t.sk. virtuālo prezentācijas pasākumu organizēšana potenciālajiem klientiem**. Šis ir jauns digitāls risinājums, kas radies, pielāgojoties Covid-19 radītajai situācijai pasaulē. Uzskatām, ka tas arī turpmāk būs aktuāls veids kā Latvijas uzņēmumi sevi varēs pārstāvēt starptautiskajā tirgū, tādēļ atbalsts šādu stendu izbūvei Latvijā veicinās gan šādas nozares attīstību, gan būs nozīmīgs rīks Latvijas eksportspējīgo produktu/ pakalpojumu eksporta veicināšanā. Attiecināmās izmaksas ietvers izstādes organizatora noteikto reģistrācijas maksu, dalībnieka informācijas izvietošanu izstādes katalogā vai speciālā preses izdevumā; stenda vizuālā koncepta izstrādes un izveides izmaksas; telpu (t.sk. studiju) īres izmaksas; tehniskā aprīkojuma (filmēšanas) izmaksas tādas kā rīku un tehnoloģiju nomas izmaksas tiešsaistes produktu mārketinga instrumentārijam; digitālās platformas īres izmaksas.  3.2.1.2. pasākuma ietvaros uzņēmēji jau var saņemt atbalstu zīmola vai produkta, vai pakalpojuma publicitāte ārvalstu specializētajos nozaru drukātajos un digitālajos medijos, kas atbilst Komisijas Regulas Nr. 1407/2013 atbalsta sniegšanas nosacījumiem, jo uzņēmuma zīmols ir sava veida filozofija (piem., apģērba zīmols “one wolf”, bērnu eco pārtikas zīmols “RŪDOLFS” vai kosmētikas zīmols “MADARA Cosmetics”), konkrēts veids, kā uzņēmums sevi pasniedz tirgū, parādot savas vērtības, kas, savukārt, noved pie jaunu klientu piesaistes. Līdzīgi kā produkta vai pakalpojuma publicitāte ir saistīta ar jaunu klientu piesaisti un nostiprināšanos jaunos tirgos, īpaši līdzīgu produktu vai pakalpojumu segmentā, kur valda augsta konkurence. Tomēr arī šīs aktivitātes ir tikai kā viens no līdzekļiem, lai pievērstu potenciālā klienta uzmanību uzņēmumam un viņa produktam un nav tiešā mērā saistītas ar eksportētajiem daudzumiem vai darbību vai citiem kārtējiem izdevumiem, kas saistīti ar eksporta darbībām. Vēršam uzmanību, ka precīzi izstrādāts zīmols, rada pievienoto vērtību arī uzņēmuma produktiem vai pakalpojumiem, piešķirot tam citu redzējumu, tādejādi veicinot atpazīstamību un redzamību tirgū. Ņemot vērā iepriekš minēto ir būtiski paplašināt atbalstāmās darbības iekļaujot tajās arī **preču zīmes un dizainparauga izstrādi** (MK noteikumu projekta 14.13. apakšpunktā paredzēts attiecināt eksportējošo uzņēmumu preču zīmes un dizainparauga izstrādes, kā arī reģistrācijas izmaksas, līdzīgi 18.8. apakšpunktā paredzēts attiecināt tūrisma nozares uzņēmumu preču zīmes izstrādes, kā arī reģistrācijas izmaksas, un 18.9. apakšpunktā paredzēts attiecināt preču zīmes vai produkta publicitātes izmaksas tūrisma nozares drukātajos vai digitālajos medijos. Tiks attiecinātas arī preču zīmes izstrādes izmaksas, ja preču zīme netiek reģistrēta).  Šajā kontekstā komersantiem būtiski ir saņemt atbalstu arī **ārvalstu atbilstošās nozares ekspertu piesaiste eksporta tirgos, kā arī pasākuma mērķa grupai tirgus pētījumu mērķa tirgos izstrādei un iegādei**. Ekonomikas ministrijas ieskatā tādas atbalstāmās darbības kā tirgus pētījumi mērķa tirgos un ārvalstu atbilstošās nozares ekspertu piesaiste eksporta tirgos nav tiešā mērā saistītas ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām. Savā būtībā tirgus pētījumi un ārvalstu nozaru ekspertu piesaiste ir saistīta ar konkrētā eksporta tirgus izpēti un komersantam sniedz redzējumu par tirgus aktuālo situāciju, citiem vārdiem šīs darbības ir saistītas ar komersantam interesējošas informācijas iegūšanu, apkopošanu, kam drīzāk ir konsultatīva (informatīva) forma un saturs līdz ar to nav tieši saistītas ar tirdzniecību ārvalstīs. Saistībā ar ārvalstu atbilstošās nozares eksperta pakalpojumiem tiek segtas izmaksas eksporta tirgus stratēģijas izstrādei un realizēšanai dalībnieka eksporta tirgos. Lai arī šie pakalpojumi ir vērsti uz produktu veiksmīgu ieiešanu eksporta tirgos, tomēr tiem ir tikai pastarpināta nozīme (savā būtībā tā ir teorētiskā zināšanu bāze) un nav tieši saistīti ar eksportēto apjomu vai izplatīšanas tīkla izveidi. Nenoliedzams ir dažādu procesu digitalizācijas pienesums uzņēmējdarbības konkurētspējas veicināšanā, jo īpaši Covid-19 ierobežojumu laikā, komersantu spēja pārnest uzņēmējdarbību uz digitālo vidi ir viens no galvenajiem ne tikai konkurētspējas veicināšanas, bet arī pastāvēšanas nosacījumiem. Ekonomikas ministrija vērš uzmanību, ka atbilstoši Digitālās ekonomikas un sabiedrības indeksam (DESI) par 2020. gadu, digitālo tehnoloģiju integrācijas jomā Latvija ieņem 23. vietu ES valstu vidū un šis rādītājs ir krietni zemāks par ES vidējo līmeni. Salīdzinājumā ar pagājušo gadu Latvijai ir izdevies pakāpties par vienu vietu, taču tā nav panākusi ievērojamu progresu un joprojām visi digitālo tehnoloģiju integrācijas sasniegumi ir zemāki par ES vidējiem rādītājiem. Arī informatīvajā ziņojumā par Latvijas dalību Ekonomiskās sadarbības un attīstības organizācijā “Going Digital in Latvia” uzsvērts, ka Latvija atpaliek no ES uzņēmumu īpatsvara ziņā, kas izmanto IKT - gan pamattehnoloģijas, gan specifiskās atbalsta tehnoloģijas. Ņemot vērā iepriekš minēto ir nepieciešams stimulēt Latvijas komersantus, izmantot progresīvas tehnoloģijas un jaunas inovatīvas uzņēmējdarbības metodes, tādējādi, īstenojot digitālo transformāciju uzņēmumos un sekmējot to konkurētspēju. Tai pat laikā Covid-19 krīzes kontekstā no uzņēmēju puses ir lielāka interese pēc atbalsta pārmaiņu vadības stratēģijas izstrādei. 2020 gadā veiktajā uzņēmēju aptaujā 13,64% uzņēmēju ir norādījuši, ka nākamo trīs gadu laikā plāno izveidot digitalizācijas stratēģiju. Ir nepieciešams identificēt uzņēmumu dažādās digitalizācijas vajadzības un piedāvāt pielāgotus atbalsta pasākumus. Veicinot digitalizācijas procesu attīstību komercdarbībā, tiek sekmēta produktivitātes paaugstināšana ar mērķtiecīgu resursu ieguldīšanu augstākas pievienotās vērtības radīšanai komersantu darbības procesos, kā rezultātā veidosies Latvijas uzņēmēju konkurētspējas priekšrocības. Ņemot vērā iepriekš minēto MK noteikumu projektā tiek identificētas tādas atbalstāmās darbības, kas vērstas uz digitalizācijas pilnveidošanas pasākumiem, piem., tīmekļvietnes, aplikāciju, digitālo risinājumu un virtuālās komunikācijas platformu (no angļu valodas *phygital event* platformas) izstrāde, digitālo prezentāciju un mārketinga materiālu veidošanas platformu iegāde, izstrāde vai abonēšanas perioda apmaksa, kā arī datu vadības un analīzes sistēmu izstrāde, licenču iegāde vai abonēšanas apmaksa. Izvērtējot digitālā mārketinga pakalpojumu atbilstību Komisijas regulas Nr. 1407/2013 1. panta 1. punkta d) apakšpunkta nosacījumiem, jāņem vērā, ka savā būtībā digitālais mārketings koncentrējas uz mārketinga aktivitātēm digitālajā vidē (piem., e-pasta mārketingu, interneta pārlūku mārketingu, digitālās mārketinga stratēģijas izstrāde; saistošu tekstu, atbilstoši sociālo mediju stilam un prasībām sagatavošana un vizuālā materiāla izstrāde; mājas lapu vai sociālo tīklu kontu izstrāde; video materiālu izstrāde), nenoliedzami, ka digitālais mārketings tiek izmantots, lai veicinātu produktu vai pakalpojumu pārdošanu, tomēr tas nav tieši saistīts ar eksportētajiem daudzumiem vai darbību vai citiem kārtējiem izdevumiem, kas saistīti ar eksporta darbībām. Digitālā marketinga aktivitātes mērķis ir atrast jaunus klientus, sasniegt tos un nodot informāciju par produktu vai pakalpojumu jaunā – digitālā vidē.  Attiecībā uz internetveikalu izveidi jāņem vērā šāda ar Eiropas Komisiju saskaņotā argumentācija:  1. Internetveikals kā neatraujama digitālā mārketinga sastāvdaļa - internetveikals ir neatraujami saistīts ar komersanta spēju konkurēt tirgū un nodot informāciju klientam par savu produktu, tirdzniecība ir tikai galējais rezultāts, ko ne vienmēr garantē fakts, ka ir internetveikals. Ieguldījums digitālo risinājumu daudzveidībā ir tieši saistīts ar komersanta konkurētspēju, tomēr tam nav tiešas ietekmes uz eksportējamiem apjomiem. Pirms klients izlemj par konkrēta produkta iegādi tiek ievākta būtiskā ar to saistītā informācija, tāda, kā izmērs, materiāls, atbilstība standartiem, tehniskie parametri u.c., kas ļauj pieņemt lēmumu. Daļēji šāda informācija klientiem ir pieejama izmantojot citus digitālos pakalpojumus (piem., digitālā mārketinga ietvaros, informācija komersanta mājaslapā par jaunām produktu līnijām utt.), tomēr izprotot klientu paradumus meklēt un salīdzināt informāciju pēc iespējas koncentrētāka veidā, tad interneta veikals ir tieši tā vide, kur vienuviet var iegūt visu nepieciešamo informāciju par potenciāli interesējošo produktu. Uzsveram, ka šajā laikā, kad lielākā daļa informācijas apmaiņas notiek tieši digitālajā vidē, ir nepieciešams rast un izmantot tādus risinājumus, kas vistiešāk ir vērsti uz konkrēta mērķa sasniegšanu, nevis tērēt laiku informācijas iegūšanā, tāpēc internetveikali ir neatraujami saistīti primāri ar digitālo mārketingu, t.i. ar informācijas tālāk nodošanu klientam gan vietējā tirgū, gan ārvalstu tirgos. Ņemot vērā iepriekš minēto internetveikalu izstrāde ir tāds digitālais pakalpojums, kas tiešā veidā nav saistīts ar eksporta darbībām.  2. Internetveikals nav tieši saistīts ar izplatīšanas tīkla izveidi – internetveikals ir uzņēmēja rīcībā esošs instruments (informācijas kanāls) ar kura palīdzību viņš var sasniegt savus klientus, gan iekšējā tirgū, gan ārējos tirgos, tomēr jāņem vērā, ka paša par sevi internetveikala esamība nenozīmē izplatīšanas tīkla izveidi kādā eksporta tirgū. Lai runātu par izplatīšanas tīkla izveidi svarīgi ņemt vērā uzņēmuma daudzveidīgās, mērķtiecīgās aktivitātes, kas pakārtotas secīgi viena otrai var nodrošināt produkta veiksmīgu ieiešanu eksporta tirgū. Vienlaikus internetveikala izveide pati par sevi vēl neidentificē mērķa (eksporta) tirgu, tā drīzāk ir vērsta uz konkrētu klientu, kam šāds produkts būtu nepieciešams. Piem., nevar uzskatīt, ka gadījumā, ja internetveikalā informācija ir pieejama angļu valodā tas nozīmētu izplatīšanas tīkla izveidi visā angliski runājošajā pasaulē, jo iespējams uzņēmums savas mārketinga aktivitātes izvērš tieši Skandināvijas tirgū, tomēr izmanto angļu valodu, lai sasniegtu plašāku tirgus daļu ietaupot resursus uz atšķirīgo valodu tulkojumu. Līdz ar to internetveikala izveide nav tieši saistāma ar uzņēmuma produktu izplatīšanas tīkla izveidi.  3. Līdzīga interpretācijas pieeja citos gadījumos - Komisijas regulas Nr.1407/2013 preambulas 9.apsvērumā minētais eksporta atbalsts ir skaidrots kā: atbalsts, kas tieši saistīts ar eksportētajiem daudzumiem, atbalsts izplatīšanas tīkla izveidei un darbībai, atbalsts citiem kārtējiem izdevumiem, kas saistīti ar eksporta darbību. Ar eksportu saistītas darbības nav, piemēram, atbalsts, lai segtu izmaksas, kas saistītas ar piedalīšanos tirdzniecības izstādēs; pētījumu vai konsultāciju pakalpojumi, kas vajadzīgi jauna vai esoša produkta laišanai tirgū jaunā tirgū citā dalībvalstī vai trešā valstī; atbalsts vispārējai apmācībai, piemēram, valodu apmācībai; produktu reģistrācija un sertifikācija nav tieši saistīta ar eksportētajiem daudzumiem vai tieši veicina eksporta infrastruktūras attīstību (taču šādam atbalstam nevajadzētu atbrīvot uzņēmumu no kārtējiem (atkārtotiem) izdevumiem, kas saistīti ar eksporta darbībām).” Analoģiski var uzskatīt, ka internetveikalu izveide nav tieši saistīta ar eksportējošiem daudzumiem, taču tā uzturēšanas izmaksas (domēna vārda uzturēšanas gada maksa, hostinga jeb mājas lapu uzturēšanas u.c. izmaksas), varētu tikt uzskatītas kā kārtējie (atkārtotie) izdevumi, kuriem atbalstu nesniedz. Līdz ar to 3.2.1.2.pasākuma ietvaros ir atbalstāmas tikai tādas interneta veikala izstrādes izmaksas, kas nav saistītas ar eksporta darbībām uz kādu konkrētu ES dalībvalsti vai trešo valsti, un izmaksas nav tieši saistītas ar izplatīšanas tīkla izveidi konkrētas valsts potenciālo pircēju iegūšanai.  Ņemot vērā iepriekš minēto, pirms internetveikalu izveides izmaksu iekļaušanas projekta attiecināmās izmaksās, finansējuma saņēmējs (atbalsta sniedzējs) nodrošinās šo izmaksu atbilstības vērtēšanu *de minimis* regulas nosacījumiem katra atsevišķa projekta līmenī. Šo izmaksu atbilstības vērtēšanas kārtība un nosacījumi tiks iekļauti finansējuma saņēmēja (atbalsta sniedzēja) izstrādātajā kārtībā (metodikā), kādā izvēlas, piešķir un uzskaita atbalstu pasākuma mērķa grupai.  Ņemot vērā, ka gan 3.2.1.2. pasākumā, gan 3.1.1.6. pasākuma ietvaros ir uzņēmējiem ir pieejami aktivitātes, kas saistītas ar internetveikalu pilnveidošanu, Ekonomikas ministrija sniedz skaidrojumu kā šo pasākumu ietvaros tiek nodrošināta demarkācija, t.i., lai atbalsta saņēmējs vienām un tām pašām izmaksām atbalstu nesaņem vienlaicīgi 3.2.1.2. un 3.1.1.6. pasākuma ietvaros:   1. 3.2.1.2. un 3.1.1.6. pasākuma ietvaros tiek nodrošināta informācijas apmaiņa par noslēgtajiem līgumiem (atbalsta saņēmēju saraksts); 2. Visās atbalsta saņemšanas veidlapās, kuras iesniedz atbalsta saņēmējs, ir iestrādāta sadaļa par kumulatīvo atbalstu, kurā ir atbalsta saņēmējs norāda īstenotos un plānotos projektus, kuros saņemtais vai plānotais valsts vai cita veida atbalsts tiks kumulēts ar konkrētā maksājuma pieprasījuma ietvaros pieprasīto finansējumu; 3. Vienotajā *de minimis* atbalsta uzskaites sistēmā, vērtējot atbalsta piešķiršanu 3.2.1.2. pasākuma ietvaros, atkārtoti pārliecinās, vai 3.1.1.6. pasākuma ietvaros ir saņemts atbalsts. Līdz ar to ir iespēja sazināties ar 3.1.1.6.pasākuma atbalsta sniedzēju un noskaidrot, par kādām atbalstāmām darbībām atbalsts ir piešķirts.   Komersantu darbībā arvien pieaugoša loma ir profesionāli sagatavotiem reklāmas materiāliem, tāpēc atbalstāmās darbības ir papildinātas ar visa veida **reklāmas satura sagatavošanas un mārketinga izmaksām** (piem., reklāmas rakstu, interviju, preses relīžu sagatavošana, mārketinga materiālu (katalogu) izstrāde un publicēšana drukātajos vai digitālajos ārvalstu specializētajos medijos, reklāmas vizuālo materiālu par produktu/pakalpojumu, reklāmas kampaņas par produkta palaišana eksporta tirgū). Saistībā ar publicitātes pakalpojumiem būtiski ņemt vērā, ka uzņēmuma produkta vai pakalpojuma atpazīstamības veicināšanas darbības, kas 3.2.1.2. pasākuma ietvaros izpaužas kā reklāmas laukuma izmaksas, reklāmas rakstu, interviju, preses relīžu sagatavošanas un publicēšanas izmaksa, mārketinga materiālu (katalogu) izstrādes izmaksas, reklāmas vizuālo materiālu par produktu/pakalpojumu izstrādes izmaksas, reklāmas kampaņas par produkta palaišanu eksporta tirgū izstrādes un vadības izmaksas, kas nav tieši saistītas ar eksporta darbībām, tātad Komisijas regulas Nr. 1407/2013 izpratnē būtu atbalstāmās darbības. Papildus izvērtējot tādu pakalpojumu kā telemārketinga pakalpojumu ārvalstu sadarbības partneru meklēšanai atbilstību Komisijas Regulas Nr. 1407/2013 1. panta 1. punkta d) apakšpunkta nosacījumiem, jāņem vērā, ka 3.2.1.2. pasākuma kontekstā ir visas mārketinga aktivitātes, kas tiek īstenotas pa attālumu, lai veiktu īpaši atlasītu ārvalstu sadarbības partneru meklēšanu, tātad šīs aktivitātes būtība ir saistīta ar potenciālo sadarbības partneru informēšanu par uzņēmuma pakalpojumiem vai produktiem, līdz ar to šai aktivitātei nav saistība ar tiešām eksporta darbībām. Telemārketinga pakalpojumi tiek īstenoti ar zvanu veikšanu ar mērķi ieinteresēt un piesaistīt pakalpojumam vai produktam jaunus klientus, sadarbības partnerus, kā arī klientu, sadarbības partneru un citu auditoriju regulāra apzināšana palīdz ne tikai uzturēt attiecības, bet arī nodrošināt atjaunotu informāciju datu bāzēm, kas var noderēt citu mārketinga aktivitāšu veikšanai, turklāt, informācijas izplatīšana lieti noder mārketinga un sabiedrisko attiecību kampaņu laikā kā atbalsta funkcija. Ņemot vērā iepriekš minēto MK noteikumu projektā ietvertas telemārketinga pakalpojumu attiecināmās izmaksas – zvanu veikšanai un kampaņveidīgas informācijas (piem., e-pastos) sūtīšanai ar mērķi ieinteresēt un piesaistīt pakalpojumam vai produktam jaunus klientus, sadarbības partnerus, kā arī lai papildinātu klientu, sadarbības partneru datu bāzes.  Saistībā ar Covid-19 pandēmijas radītajām sekām palielinās tiešsaistē organizēto pasākumu īpatsvars, tāpēc MK noteikumu projektā sniegts priekšlikums, ka dalība Latvijas Investīciju un attīstības aģentūras (turpmāk – LIAA) organizētajās tirdzniecības misijās un augstu valsts amatpersonu vizītēs ārvalstī, LIAA organizētajos nacionālajos stendos starptautiskajās izstādēs, LIAA organizētajās pārdošanas vizītēs ārvalstīs, lai prezentētu Latvijas tūrisma un darījuma tūrisma piedāvājumu klientiem, konferencēs un forumos ārvalstīs ar individuālo stendu, prezentāciju vai klausītāja vai apmeklētāja statusā var notikt gan **klātienē, gan tiešsaistē**. Tāpat arī ņemot vērā Covid-19 radīto situāciju, kas ierobežo klātienes konferenču, kongresu un semināru rīkošanas iespējas, MK noteikumu 21.8.7. un 21.8.8. punkti papildināti ar iespēju tos rīkot arī **hibrīdpasākuma formātā** (pasākumi, kas apvieno tiešsaistes un/vai klātienes notikumu elementus ar virtuālām komponentēm, nodrošinot iespēju piedalīties pasākumā attālināti). Attiecībā uz hibrīdpasākumu atbalstu jāņem vērā Ministru kabineta 2020.gada 9.jūnija noteikumi Nr.360 “Epidemioloģiskās drošības pasākumi Covid-19 infekcijas izplatības ierobežošanai” un Ministru kabineta 2020.gada 6.novembra rīkojums Nr.655 “Par ārkārtējās situācijas izsludināšanu”. Ja pasākums notiek laikā, kad valstī ir noteikts ārkārtas stāvoklis, tad pasākuma dalībniekiem dalība tiek nodrošināta attālināti, bet pasākuma organizatoru komanda darbojas klātienē. Savukārt, ja pasākums notiek laikā, kad nav noteikts valstī ārkārtas stāvoklis, tad, lai atbalstītu pasākuma norisi, klātienē ir ne mazāk kā 25 dalībnieki pasākumā, kas notiek Latvijas reģionos, un klātienē ir ne mazāk kā 50 dalībnieki pasākumā, kas notiek Rīgā.  Lai saņemtu atbalstu konferenču, kongresu vai semināru organizēšanai Latvijā, organizatoram, jāņem vērā šādus ar pasākumu norisi saistītus nosacījumus:  • pasākuma organizētājs ir Latvijas Uzņēmumu reģistrā vai Uzņēmumu reģistra Komercreģistrā reģistrēts (turpmāk – Latvijā reģistrēts) vismaz divus gadus vai vairāk, (reģistrēts līdz 2019. gada 1. janvārim). Atbalsta konferenču, kongresu vai semināru organizēšanai Latvijā mērķis ir stimulēt konferenču norisi Latvijā un attīstīt šo nozari valsts iekšienē. Šī ieteikuma mērķis ir izvairīties no valsts atbalsta sniegšanas lielajiem ārvalstu konferenču organizatoriem, kas uzzinot par valsts piešķirto atbalstu un vēloties uz to pretendēt, var dibināt uzņēmumu Latvijā tikai šī atbalsta saņemšanai. Lielie ārvalstu konferenču organizatori ir tādas organizācijas, kuras ir specializējušās tieši konferenču un kongresu organizēšanā (nerīko citus pasākumus), gada laikā ir noorganizēti vismaz 4 pasākumi (klātienes, digitāli vai hibrīdpasākumi) ar dalībnieku skaitu ne mazāk kā 250.  • pasākums atbilst atbalsta piešķiršanas mērķim un veicina noteikto rezultātu sasniegšanu;  • mārketinga aktivitātes tiek plānotas vismaz vienā no Latvijas tūrisma mārketinga stratēģijā 2018.-2023.gadam noteiktajiem prioritārajiem mērķa tirgiem un pasākuma mārketinga aktivitāšu ietvaros tiek sniegta informācija par Latvijas tūrisma iespējām;  • ja dalībnieku skaits konferencē, kongresā un seminārā, kas notiek Rīgā, ir ne mazāk kā 50 dalībnieki vai ja dalībnieku skaits konferencē, kongresā un seminārā, kas notiek Latvijas reģionos, ir ne mazāk kā 25 dalībnieki;  • pasākums ilgst vismaz divas dienas pēc kārtas ar vienotu programmu, iekļaujot pasākuma saturiskās aktivitātes abās programmas dienās;  • pasākuma norisē un ārvalstu viesu apkalpošanā tiek iesaistīts vismaz viens Latvijā reģistrēts pakalpojumu sniedzējs;  • pasākumā tiek nodrošināta piekļuve personām ar īpašām vajadzībām;  • informācijai par konferenci, kongresu vai semināru ir jābūt pieejamai oficiālajā portālā meetlatvia.com pasākumu kalendārā (prasība stājas spēkā, kad meetlatvia.com domēns ir LIAA īpašumā un LIAA to ir padarījis pieejamu);  • pasākuma mārketinga komunikācijā un pasākuma norises vietā izvieto banerus un publicitātes materiālus, kuros tiek iekļauts Latvijas valsts tēls (šobrīd logo: *Magnetic Latvia*).  Ņemot vērā, ka ar dalību platformās saistītās izmaksas ir ne tikai dalības maksa vai abonementa izdevumi, MK noteikumu projekta 38.4 un 42.7 punkts precizē ar platformu lietošanu saistītās izmaksu pozīcijas, nosakot, ka arī digitālās platformas sniegto pakalpojumu izmaksas ir atbalstāmas darbības. Vienlaikus atbalstāmo darbību loks paplašināts, nosakot, ka mājaslapu tulkošanas izmaksas, to adaptēšanas un tehniskās izmaksas, kā arī preču zīmes, logotipa stratēģijas izstrādes izmaksas, tai skaitā, bet ne tikai iepakojuma un etiķešu dizaina izstrādes izmaksas, dokumentācijas izstrādes izmaksas, prezentāciju paraugu vizuālā noformējuma izstrādes izmaksas ir attiecināmās izmaksas.  MK noteikumu Nr. 678 38.6, 38.8, 38.10, 38.12 punktos tiek atcelts 2 000 *euro* limits norādītajām atbalstāmām darbībām, savukārt MK noteikumu Nr.678 42.9 un 42.11 punktos tiek atcelts 40 procentu ierobežojums no kopējām izmaksām. Laika gaitā tika secināts, ka šādu limitu noteikšana nav lietderīga. Limitu atcelšana MK noteikumu Nr. 678 38.6, 38.8, 38.10 punktos tiek pamatota ar to, ka noteiktais limits ir par pakalpojumu izmaksām, kas nav konsultāciju darba stundu izmaksas, bet gan reālu pakalpojumu izmaksas, par kurām var veikt cenu aptauju un noskaidrot faktisko tirgus cenu, pamatojoties gan uz publiski pieejamo informāciju, gan sarakstes rezultātā iegūto informāciju, t.i. ir iespējams nodrošināt izmaksu izsekojamību. Savukārt, 38.12 punktā noteiktais limits ir izmaksām par dalību starptautiski atzītās nozaru asociācijās, kuras ir ieinteresētas palielināt biedru skaitu, nevis graut savu reputāciju, mākslīgi palielinot dalības maksu Latvijas uzņēmumiem, lai vairāk nopelnītu uz Latvijas uzņēmumu rēķina. LIAA sadarbībā ar Latvijas nozaru asociācijām identificē starptautiski atzītās nozaru asociācijas un veido Starptautisko nozaru asociāciju sarakstu, kurš tiek publicēts [LIAA tīmekļa vietnē](https://www.liaa.gov.lv/lv/programmas/skv-uznemejdarbiba/atbalstamas-darbibas/eksporta-atbalsta-darbibu-pieteikums).  Šobrīd 3.2.1.2. pasākuma ietvaros komersantiem pieejams atbalsts, ja tiem saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju nav nodokļu vai nodevu parādu, kas kopsummā pārsniedz 150 *euro*. Atkāpe ir iespējama, ja ir noslēgta vienošanās ar Valsts ieņēmumu dienestu par nodokļa parāda samaksas atlikšanu vai nomaksu attiecīgajos termiņos pēc saskaņota grafika. Minētās prasības izpildei rūpīgi seko līdzi Latvijas Investīciju un attīstības aģentūra kā atbalsta sniedzējs.  Ekonomikas ministrija, vērtējot ar šīs prasības izmaiņām saistītos riskus un samērīgumu, ir secinājusi, ka 150 *euro* nodokļu vai nodevu parādu slieksnis kopš 2015.gada ir samērojams kā pārāk strikts un administratīvu slogu veicinošs nosacījums, īpaši ņemot vērā konkurētspējas programmas daļā atbalstīto uzņēmumu pienesumu kopējos nomaksātos nodokļos, nodarbinātībā un eksportā. Saskaņā ar Latvijas Investīciju un attīstības aģentūras datiem, 3.2.1.2. pasākuma ietvaros atbalstu saņēmušie 1996 gala labuma guvēji 2019.gadā kopā valsts budžetā iemaksājuši 312 milj. EUR, savukārt 2020.gadā kopā valsts budžetā iemaksājuši 332 milj. EUR. Attiecībā uz eksporta rādītājiem tiek ņemts vērā, ka projekta Nr.3.2.1.2/16/l/001 ietvaros ir tendence eksporta apjoma pieaugumam, piem., eksporta pieaugums 2016.gadā attiecībā pret 2015.gadu ir 14%, 2017.gadā attiecībā pret 2015.gadu ir 33%, 2018.gadā attiecībā pret 2015.gadu ir 45%, 2017.gadā attiecībā pret 2016.gadu ir 30%, 2018.gadā attiecībā pret 2016.gadu ir 55%, 2018.gadā attiecībā pret 2017.gadu ir 66%. Vienlaikus, secināts, ka Covid-19 saistīto ierobežojumu fakts ir tikai pastiprinājis nepieciešamību šāda nodokļu vai nodevu parādu apmēra pārskatīšanai, jo identificētais slieksnis ir būtisks kavēklis uzņēmumu veiksmīgai turpmākai attīstībai. Attiecīgi ar MK Noteikumu projektu paredzēts šo slieksni paaugstināt līdz 1000 EUR mēnesī. Turklāt prasība par nodokļu izpildi netiek atcelta, bet pielāgota samērīguma principam, ņemot vērā darījumu apjomu, par kuru uzņēmumiem ir jānomaksā nodokļi. Tāpat projekta Nr.3.2.1.2/16/l/002 ietvaros minētā nepieciešamība ir arī argumentēta. Projekta Nr.3.2.1.2/16/l/002 ietvaros atbalsts tiek sniegt tūrisma nozares uzņēmumiem, kurus Covid-19 radītās sekas 2020./2021.gadā ir īpaši smagi ietekmējušas un tā ietekme būs jūtama arī secīgajos gados, līdz ar to Ekonomikas ministrijas ieskatā, ņemot vērā aktuālo situācijai nozarē, priekšlikums nodokļu vai nodevu parādu apmēra pārskatīšanai ir atbilstošs priekšlikums, paredzot lielāku atbalsta stimulu nozares ātrākai atlabšanai.  Ņemot vērā iepriekš minēto Ekonomikas ministrija nesaskata atbalsta sniegšanas riskus un virza priekšlikumu MK noteikumu 28.2, 30.2 un 31.1 punktos mainīti nodokļu (nodevu) parāda nosacījumi līdzīgi kā tas ir ticis iestrādāts arī citu atbalsta instrumentu apguvē, līdz ar to nodrošinot vienlīdzīgu pieeju attiecībā uz līdzīgu kritēriju izpildi valsts atbalsta programmās (sal. Īstermiņa eksporta kredīta garantiju izsniegšanas noteikumi komersantiem un atbilstošām lauksaimniecības pakalpojumu kooperatīvajām sabiedrībām, 21.3. apakšpunkts, Darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt MVK izveidi un attīstību, īpaši apstrādes rūpniecībā un RIS3 prioritārajās nozarēs" 3.1.1.6. pasākuma "Reģionālie biznesa inkubatori un radošo industriju inkubators" īstenošanas noteikumi, 34.4.apakšpunkts, Noteikumi par garantijām lielajiem komersantiem, kuru darbību ietekmējusi Covid-19 izplatība, 18.1.apakšpunkts u.c.). Attiecīgo punktu jaunā redakcija nosaka, ka atbalsta saņēmējiem nevar būt Valsts ieņēmumu dienesta administrēto nodokļu (nodevu) parāds, kas kopsummā pārsniedz 1 000 *euro*, izņemot nodokļu maksājumus, kuriem ir piešķirts samaksas termiņa pagarinājums, noslēgta vienošanās par labprātīgu nodokļu samaksu, vai noslēgts vienošanās līgums. Attiecīgi 3.2.1.2. pasākuma ietvaros netiek saskatīts risks atbalsta sniegšanai uzņēmumiem, kuriem tiek palielināta iespējamā Valsts ieņēmumu dienesta administrēto nodokļu (nodevu) parāda kopsumma, vienlaikus vērā ņemams risks atbalsta programmā neizmantot atbalstu mērķa grupai dēļ attiecīgajai situācijai neatbilstošām prasībām. Ņemot vērā iepriekš minēto, MK Noteikumu projekts paredz, ka **šajā atbalsta shēmā izmaiņas attiecīgajā tiesību normā ir spēkā līdz 3.2.1.2. pasākuma termiņa beigām, t.i. 2023.gada 31.decembrim (**MK noteikumu projekta 26. punktā paredzēta komersantu nodokļu parāda summa palielināšana līdz 1000 *euro* ir attiecināma uz 3.2.1.2. pasākuma īstenošanu).   1. **MK Noteikumu projekts paredz šādas izmaiņas un papildinājumus projekta Nr.3.2.1.2/16/l/002**  **ietvaros**   MK noteikumu 4.punktā noteikts, ka 3.2.1.2.pasākuma mērķis ir veicināt nozaru konkurētspēju, tajā skaitā, attīstot Latvijas kā tūrisma galamērķa starptautisko konkurētspēju un veicinot vietējo tūrismu prioritārajos tūrisma sektoros (darījumu un pasākumu tūrisms, labsajūtas tūrisms). Dažādo valsts tēla atpazīstamības pasākumu starpā tiek izdalīti starptautiski kultūras un sporta pasākumi, kā arī starptautiskās izstādes, kas veicinātu Latvijas tūrisma piedāvājuma popularizēšanu ārvalstīs, kā arī piesaistītu papildu tūristu plūsmu Latvijai. Šajā kontekstā būtiski ir sniegt visaptverošu atbalstu, īpaši Covid-19 seku rezultātā cietušajiem, starptautisko pasākumu organizatoriem Latvijā ātrākai to atveseļošanai un konkurētspējas nodrošināšanai starptautiskajā līmenī. Starptautiska mēroga kultūras un sporta pasākumiem, kā arī starptautiskām izstādēm ir kapacitāte un saturs, ko sniegt, lai pievērstu starptautiskas auditorijas uzmanību Latvijas valstij.  MK noteikumu Nr. 678 4.punkts ir izteikts jaunā redakcijā, paredzot Latvijas atpazīstamību arī kā starptautisku kultūras un sporta pasākumu, t.sk. starptautisko sacensību, kas iekļautas attiecīgo federāciju/asociāciju starptautiskajā kalendārajā plānā (turpmāk visi kopā- starptautiski kultūras un sporta pasākumi), kā arī starptautisko izstāžu galamērķi, attiecīgi MK noteikumu projektā iekļauts 18.13.punkts, kas nosaka atbalstu šādu pasākumu organizēšanai Latvijā. Šis atbalsts ir fokusēts uz pēckrīzes periodu, kad pasākumu rīkotāju nozarei vitāli svarīgi būs atbalsta instrumenti, lai saglabātu pasākumu kvalitāti, attīstītos un spētu konkurēt ar citu valstu pasākumu piedāvājumu starptautiskajā vidē. Ekonomikas ministrija vērš uzmanību, ka nav pieejami prognožu instrumenti, kas spēj viennozīmīgi apstiprināt vai noliegt lielo pasākumu norisi tuvākajos gados, tāpēc secinājumi izdarīti pēc Latvijas lielo pasākumu organizatoru ieteikuma pieturēties pie noteiktā ārvalstu viesu skaita. Šie organizatori regulāri piedalās dažādās Eiropas un pasaules asociāciju tikšanās, kur tiek apspriestas industrijas aktualitātes, nākotne un atlabšana. Ņemot vērā šīs industrijas pienesumu valstu ekonomikai, tēlam un sociālajam labumam, globālā tendence nākotnē ir pielāgoties Covid-19 pandēmijas izraisītajai situācijai. Tas iekļauj apmeklētāju izkliedēšanu laikā un telpā, izvairoties no pūļa efekta radīšanas, bet, piemēram, pagarinot pasākumu norises laiku vai paplašinot norises teritorijas; organizētu un plānotu pasākumu apmeklējumu; nepieciešamības gadījumā, nodrošinot ātro testēšanu pie pasākumu ieejas; sauktos "burbuļa tipa pasākumus"; u.c. risinājumus, kas ļauj piesaistīt apmeklējumus, bet ir droši gan apmeklētājiem, gan darbiniekiem un vietējiem iedzīvotājiem.  Pasākumu organizatori ir motivēti pielāgoties situācijai un uzsver, ka samazinot ārvalstu viesu skaita minimumu, plānotais atbalsts zaudēs fokusu un nespēs sniegt tāda paša līmeņa ieguvumus pret ieguldītajām finansēm. Kā piemēru var minēt dažus šobrīd plānotos lielos pasākumus 2021. gadā (sarakstā iekļauti arī vēl oficiāli neapstiprinātie pasākumi), piem., Rīgas maratons, PČ Hokejā, VRC rallijs, ERC Liepājas rallijs, MXGP posms Ķegumā, Rīgas Starptautiskais Filmu festivāls. Pasākumi šobrīd tiek plānoti arī uz 2022. un 2023.gadu, piem., RIBOCA 2022, Rīgas maratons, Positivus, Summer Sound, Rīgas Starptautiskais Filmu festivāls. Vairāki ralliji, basketbola "burbuļu" pasākumi. Pasaules Skriešanas čempionāts (2023), kas uz Latviju varētu atvest ievērojami vairāk kā 6500 ārvalstniekus. Šī atbalsta piešķiršanas mērķis ir veicināt starptautisku kultūras un sporta pasākumu, kā arī starptautisku izstāžu sistemātisku organizēšanu Latvijā, tādējādi Latvijas valsti pozicionējot kā augsta līmeņa un kvalitatīvu pasākumu norises vietu. Veicinot starptautisku kultūras un sporta pasākumu, kā arī starptautisku izstāžu organizēšanu Latvijā palielinātos:   * ārvalstu viesu skaits Latvijā; * pasākuma īstenošanā iesaistīto tūrisma pakalpojumu sniedzēju skaits, kuri savus pakalpojumus pārdod pasākuma apmeklētājiem; * mārketinga aktivitāšu skaits ārvalstīs, kuras tiek īstenotas, lai popularizētu starptautiskos kultūras un sporta pasākumus, kā arī starptautiskas izstādes Latvijā.   Ekonomikas ministrijas priekšlikums sniegt atbalstu starptautisku pasākumu organizatoriem ir mērķēts uz tādu pasākumu grupu, kas sniedz būtisku pienesumu Latvijas tūrisma nozarei, tātad mērķis nav atbalstīt jebkuru pasākumu, bet tikai tādus, kam ir būtiska loma valsts starptautiskās atpazīstamības veicināšanā un eksporta ieņēmumu palielināšanā, piesaistot ārvalstu dalībniekus un/vai apmeklētājus. Ņemot vērā iepriekš minēto ir noteikti kritēriji, lai starptautiskie kultūras un sporta pasākumi, kā arī starptautiskās izstādes varētu kvalificēties atbalstam: a) pasākums tiek organizēts Latvijas teritorijā, b) ārvalstu apmeklētāju un/vai ārvalstu dalībnieku skaits ir vismaz 1000, c) organizators ir komersants, biedrība vai nodibinājums, d) pasākuma ilgums ir vismaz divas dienas, e) pasākumā piedalās visas četras valstis. Vienlaikus jāņem vērā, ka kultūras un sporta pasākumiem, kā arī starptautiskām izstādēm ir starptautisks mērogs, ja tajā piedalās vismaz 4 valstis un informāciju par šo pasākumu atspoguļo starptautiskie mediji. Lai saņemtu atbalstu, starptautisku kultūras un sporta pasākumu, kā arī starptautisku izstāžu organizatoram, jāņem vērā šādus ar pasākumu norisi saistītus nosacījumus:   * pasākums atbilst atbalsta piešķiršanas mērķim un veicina noteikto rezultātu sasniegšanu; * mārketinga aktivitātes tiek plānotas vismaz vienā no Latvijas tūrisma mārketinga stratēģijā 2018.-2023.gadam noteiktajiem prioritārajiem mērķa tirgiem un pasākuma mārketinga aktivitāšu ietvaros tiek sniegta informācija par Latvijas tūrisma iespējām; * pasākums ilgst vismaz divas dienas pēc kārtas ar vienotu programmu, iekļaujot pasākuma saturiskās aktivitātes abās programmas dienās; * pasākumā tiek nodrošināta piekļuve personām ar īpašām vajadzībām; * pirms starptautiska kultūras vai sporta pasākuma informācijai par to jābūt pieejamai oficiālajā portālā *Latvia.travel* pasākumu kalendārā; * pirms starptautiska kultūras vai sporta pasākuma, kā arī starptautiskas izstādes informācijai par to jābūt pieejamai oficiālajā portālā *meetlatvia.com* pasākumu kalendārā (prasība stājas spēkā, kad *meetlatvia.com* domēns ir LIAA īpašuma un LIAA to ir padarījis pieejamu); * pasākuma mārketinga komunikācijā un pasākuma norises vietā izvieto banerus un publicitātes materiālus, kuros tiek iekļauts Latvijas valsts tēls (šobrīd LIAA logo: *Magnetic Latvia*, un norādīta Latvijas oficiālā tūrisma piedāvājuma mājaslapa *Latvia.travel*).   MK noteikumu projektā noteikts, ka starptautisko kultūras un sporta pasākumu, kā arī starptautisku izstāžu organizatoriem par katru attiecīgo pasākumu jāsagatavo un tiešās pārvaldes iestādei, kuras darbības mērķis ir īstenot tūrisma attīstības valsts politiku, jāiesniedz ar šo pasākumu saistītais aktivitāšu plāns - pieteikums, iekļaujot tajā ar darbību saistītās aktivitātes, kas īstenotas ne vēlāk kā trīs mēnešus pēc plānotā pasākuma norises laika. Pēc attiecīgā pieteikuma saņemšanas LIAA to izvērtē un pieņem lēmumu par pieteikumā iekļauto aktivitāšu saskaņošanu un *de minimis* atbalsta piešķiršanu vai atteikumu piešķirt atbalstu. MK noteikumu projekts paredz atbalstīt tikai izmaksas par notikušu atbalstāmo darbību un ar to saistītām aktivitātēm, tomēr ņemot vērā, ka Covid-19 būtiski ietekmē dažādu pasākumu organizēšanas un īstenošanas iespējas, MK noteikumu projekta 22. punkta izpratnē par atbalstāmu veiktu darbību tiks uzskatīta arī tāda darbība, kas īstenota organizējot starptautisku kultūras vai sporta pasākumu, vai starptautiski izstādi, kas Covid-19 noteikto ierobežojumu dēļ tika atcelts. Ar šādu atceltu pasākumu saistītie izmaksu apliecinošie dokumenti jāiesniedz finansējuma saņēmējam ne vēlāk kā mēnesi pēc attiecīgā pasākuma atcelšanas. Saistībā ar MK noteikumu 20.10.2 un 21.7.2 apakšpunktu Ekonomikas ministrija skaidro, ka MK noteikumu 14.12., 14.14., 14.16., 18.7. un 18.8. apakšpunktā minētās darbības ir ilgtermiņa darbības, kas nereti tiek īstenotas 2 un vairāk gadus, savukārt pakalpojuma sniedzēji par šo darbību īstenošanu piedāvā ievērojamas atlaides, ja maksājums tiek veikts pilnā apmērā pirms darbības uzsākšanas par visu darbības īstenošanas periodu. Līdz ar to, lai atbalsta saņēmējam atbalsta saņemšana nav jāgaida vairāk kā 2 gadi līdz darbība tiek pabeigta, tiek dota iespēja atbalstu saņemt pa daļām pēc katra darbības īstenošanas gada, dalot rēķina izmaksas proporcionāli atbalstāmās darbības norises gadiem, mēnešiem vai dienām.  MK noteikumu projektā ir ietvertas jaunas atbalstāmās izmaksu pozīcijas un to limiti starptautisku kultūras un sporta pasākumu, kā arī starptautisku izstāžu organizēšanā:   1. **licences iegādes izmaksas** pasākuma organizēšanai Latvijā un/vai dalības maksa starptautiskā organizācijā, kas nepieciešama starptautiska statusa vai reitinga piešķiršanai plānotajam pasākumam. Licences pārdod sporta veida starptautiskā federācija vai asociācijas (t.sk. Latvijas Antidopinga birojs, Elites sportistus pārstāvošās aģentūras u.c.). Lai pasākums iegūtu konkrēto licenci, nepieciešams izpildīt virkni organizatorisko noteikumu: nodrošināt kvalitatīvu dopinga pārbaudi, sporta elites pārstāvju piedalīšanos pasākumā, augstas kvalitātes balvu fonds, kā arī mārketinga aktivitātēm jāatbilst noteiktiem standartiem.   Elites sportistus definē katras attiecīgās sporta nozares asociācijas, federācijas, kā arī aģentūras, kuras rekrūtē sportistus, ņemot vērā sportista sasniegumus, dalību sacensībās un reputāciju. Sportista profils ir atrodams attiecīgās organizācijas mājas lapā (piem., *World Athletics* ([Pasaules Vieglatlētikas savienība](https://worldathletics.org/athletes/norway/sondre-nordstad-moen-14215417)) profils: Sondre Nordstads Moens, Norvēģijas rekordists, kurš, piem., piedalās rīkotajās starptautiskajās virtuālajās sacensībās (skrien Norvēģijā, rezultāts ar aplikāciju uzrādās Rimi Rīgas maratona platformā) – sportistam maksā par dalību un to, ka viņš Rīgu reklamē starptautiskajos tirgos. Savukārt, attiecībā uz elitārajiem māksliniekiem jāņem vērā, piem., viņu dalība/iegūtie apbalvojumi starptautiskos un profesionāli prestižos konkursos, festivālos u.c. profesionāla novērtējuma pasākumos kultūras jomā, starptautiski atpazīstams.   1. **dalība nozares profesionālajos pasākumos** (pasākuma/izstādes organizatora noteiktā pasākuma/izstādes reģistrācijas/dalības maksa (ieejas biļete ne vairāk kā 3 dalībnieka darbiniekiem), **nomas maksa par stenda konstrukciju, ekspozīcijas laukumu, pasākuma organizatora noteiktās izmaksas** (dalībnieka informācijas izvietošana izstādes katalogā, speciālā preses izdevumā, pasākuma/izstādes norises telpās), kā arī pasākuma/izstādes organizatora noteiktās citas izmaksas un ar pasākumu/izstādi saistītā pakalpojuma sniedzēja papildpakalpojumu izmaksas). Ar nozares profesionālajiem pasākumiem saprot tīklošanās un izglītojošus forumus, kuros iespējams popularizēt savu pasākumu, iepazīties ar konkrētās nozares jaunumiem. Gada laikā katrs Latvijas lielā pasākuma organizators (šī MK noteikumu projekta izpratnē kultūras un sporta pasākuma organizators) dodas uz vismaz 2-5 šāda veida pasākumiem, kuru dalības maksa svārstās no 300 – 3 000 *euro*. Maksimāli pieļaujamā atbalsta summa šādām izmaksām ir ne vairāk kā 3 000 *euro* vienai atbalstāmai darbībai un ne vairāk par 5 pasākumiem vienam gala labuma guvējam kalendāra gadā. Papildus pasākuma reģistrācijas maksai un stenda laukuma maksai mēdz noteikt arī dalības maksu katram cilvēkam, tāpēc ir ielikts ierobežojums, ka tiek segtas izmaksas par ieejas biļeti ne vairāk kā 3 dalībnieka darbiniekiem. Savukārt, ja atbalsta saņēmējas pasākumā piedalās tikai kā apmeklētājs, tad atbalsta par ieejas biļetēm arī tiek segts ne vairāk kā 3 dalībnieka darbiniekiem. 2. **pasākuma mārketinga materiālu izstrāde un izgatavošana** (piem., bukleti, baneri, video klipi), **satura izstrāde** (informācijas sagatavošanai un vietnes meklētājoptimizācijai (SEO - *search engine optimizer*). Meklētājoptimizācija ir tīmekļa vietnes optimizēšana interneta meklēšanas dzinēja vajadzībām. Aktivitātes, kas ietilpst optimizācijas procesā ir bojāto saišu likvidēšana, mājaslapas pielāgošana dažādām ierīcēm (datori, planšetes, viedtālruņi), mājas lapas satura sagatavošana un pilnveidošana, mājaslapas papildināšana ar attēliem, lapas kartes izveide. Optimizācija uzlabo mājaslapas kvalitāti un atpazīstamību, var palielināt apmeklētāju plūsmu mājaslapā, kā arī sekmēt preču zīmes (pasākuma) atpazīstamību internetā, kā arī **informācijas pielāgošana ārvalstu tirgiem** (tulkošanas pakalpojumi). Maksimāli pieļaujamā atbalsta summa šādām izmaksām ir ne vairāk kā 20 000 *euro* vienai atbalstāmai darbībai*.* 3. **pasākuma popularizēšanas pasākumu izmaksas digitālajā vidē** (piem,. *Google Ads, Facebook Ads,* sociālo tīklu uzturēšana u.c.). Maksimāli pieļaujamā atbalsta summa šādām izmaksām ir ne vairāk kā 50 000 *euro* vienai atbalstāmai darbībai*.* 4. **sabiedrisko attiecību pakalpojumu izmaksas** (attiecināmas uz sadarbību ar Latvijas un ārvalstu sabiedrisko attiecību pakalpojumu sniedzējiem, medijiem (publikācijas pirms un pēc pasākuma, konkursi), ārvalstu žurnālistu akreditācija un piesaiste konkrētajam pasākumam, influenceru kampaņas konkrētās valstīs, ārvalstu mārketinga kampaņu realizēšana, sociālo tīklu uzturēšana, mediju monitorings, reklāmas kampaņu organizēšana). Jāņem vērā, ka iegūt ārvalstu kvalitatīvo mediju uzmanību no tās pašas valsts PR aģentūras ir daudz efektīgāk kā censties to pašu darīt no Latvijas (ar izņēmumiem, protams). Tāpat, lai pasākums iekļūtu dažādos ārvalstu mediju topos un “izlases sarakstos” (*shortlist*), ir ļoti vērtīgi, ja pasākumu ārvalstīs pārstāv, un par to patstāvīgi komunicē aģentūra. Influenceru kampaņas konkrētās valstīs izmaksas ir pakalpojuma izmaksas konkrētai kampaņai, ņemot vērā pasūtītāja (atbalsta saņēmēja) izvirzītās prasības. Paredzēts, ka atbalsta saņēmējam ir jāveic cenu aptauja no vismaz trīs potenciālajiem pakalpojumu sniedzējiem un jāsniedz pakalpojuma sniedzēja izvēles pamatojums. Maksimāli pieļaujamā atbalsta summa šādām izmaksām ir ne vairāk kā 50 000 *euro* vienām MK noteikumu projekta 18.13. apakšpunktā minētajām atbalstāmajām darbībām(t.i. atbalsts ne vairāk kā 50 000 *euro* ir 50% no visām sabiedrisko attiecību pakalpojumu izmaksām). 5. **mediju vizītes uz Latviju izmaksas** (ceļa (transporta) izmaksas, kas saistītas ar neregulāro lidojumu un starpvalstu ekonomiskās vai tam pielīdzināmas klases sabiedriskā transporta (dzelzceļa, gaisa un ūdens transporta un starpvalstu koplietošanas autotransporta (autobusa)) izmantošanu (tai skaitā transporta pakalpojuma sniedzēja noteiktā papildu maksa, bez kuras pamatpakalpojumu nav iespējams iegādāties, un bagāžas maksa) uz un no Latvijas, naktsmītne. Šādas vizītes mērķis ir izveidot materiālu, kas popularizē pasākumu un Latviju kā tā norises vietu. Maksimāli pieļaujamā atbalsta summa šādām izmaksām ir ne vairāk kā 1 000 *euro* par personu, ne vairāk kā 20 vizīšu dalībniekiem viena pasākuma ietvaros; 6. **pasākuma ekonomiskās ietekmes pētījuma veikšanas izmaksas**.   Papildinot atbalstāmo darbību loku, 3.2.1.2.pasākuma ietvaros tiktu sasniegti šādi rezultāti:   * pieaugs atbalstīto komersantu skaits no kopējā eksportējošo uzņēmumu skaita (10%-20%); * palielināsies atbalsta saņēmēju loks (eksportējošie uzņēmumi, jaunuzņēmumi;, biznesa inkubatoru klienti, tūrisma nozares uzņēmumi); * pieaugs uzņēmumu skaits, kas izmantojuši atbalstu (40 000 *euro* apmērā, palielināsies no 60 uz 120; 20 000 *euro* apmērā, palielināsies no 144 līdz 280; 10 000 *euro* apmērā, palielināsies no 1336 līdz 2000); * izmantoto atbalstu skaits uz 1 komersantu palielināsies no 3,6 atbalstiem uz 5 atbalstiem; * vidējais eksporta pieaugums komersantam 2 gadus pēc atbalsta saņemšanas pieaugs par 20%; * kopējais unikālo apkalpoto uzņēmumu skaits palielināsies par 56% (no 1345 līdz 2400). |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Latvijas Investīciju un attīstības aģentūra. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts skar 3.2.1.2.pasākuma esošo mērķa grupu - komersantus, kooperatīvās sabiedrības (tai skaitā lauksaimniecības pakalpojumu kooperatīvā sabiedrība vai atbilstīga lauksaimniecības pakalpojumu kooperatīvā sabiedrība), zemnieku vai zvejnieku saimniecības, individuālos uzņēmumus, biedrības, nodibinājumi, kuri atbilst sīko (mikro), mazo un vidējo saimnieciskās darbības subjektu (komercsabiedrību) statusam, saskaņā ar Regulas Nr.651/2014 1.pielikumu un ostu pārvaldes, pašvaldības, plānošanas reģionus (projektos, kas neietver saimnieciskas darbības).  MK noteikumu projekts ietekmē MK noteikumu 11.punktā minēto projekta iesniedzēju. |
| 2. | Tiesiskā regulējuma ietekme uz tautsaimniecību un administratīvo slogu | Palielināsies atbalstu saņēmušo komersantu skaits. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Atbilstības izmaksu monetārs novērtējums | MK noteikumu projekts šo jomu neskar. |
| 5. | Cita informācija | Ņemot vērā MK noteikumu projekta ietekmi, Latvijas Investīciju un attīstības aģentūrai ir nepieciešams izdarīt atbilstošus grozījumus projekta Nr.3.2.1.2/16/l/001 un Nr.3.2.1.2/16/l/002 kārtībās (metodikās) atbilstoši MK noteikumu projektam, kā arī jāveic grozījumi gala labuma guvēju līgumos ar projekta iesniedzēju, kā arī līgumā starp sadarbības iestādi un projekta iesniedzēju. |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| Rādītāji | 2021. gads | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 7 344 462 | 2 503 688 | 7 266 563 | 2 503 688 | 6 812 434 | 2 503 687 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 7 344 462 | 2 503 688 | 7 266 563 | 2 503 688 | 6 812 434 | 2 503 687 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 8 077 862 | 2 879 241 | 7 988 720 | 2 879 241 | 7 534 591 | 2 879 240 | 0 |
| 2.1. valsts pamatbudžets | 8 077 862 | 2 879 241 | 7 988 720 | 2 879 241 | 7 534 591 | 2 879 240 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | -733 400 | - 375 553 | -722 157 | - 375 553 | -722 157 | - 375 553 | 0 |
| 3.1. valsts pamatbudžets | -733 400 | - 375 553 | -722 157 | - 375 553 | -722 157 | - 375 553 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | x | 0 | x | 0 | x |
| 5. Precizēta finansiālā ietekme | X | - 375 553 |  | - 375 553 |  | - 375 553 | 0 |
| 5.1. valsts pamatbudžets | - 375 553 | - 375 553 | - 375 553 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | 3.2.1.2.pasākumam paredzēts papildu finansējums 8 836 549 *euro* apmērā, tai skaitā Eiropas Reģionālās attīstības fonda finansējums – 7 511 063 *euro* (tiks pārdalīts no 1.2.1.4.pasākuma), valsts budžeta finansējums – 1 126 659 *euro* un privātais, pašvaldību un plānošanas reģionu līdzfinansējums – 198 827 *euro*. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | Nepieciešamo finansējumu Ekonomikas ministrija lūgs pārdalīt no 74.resora ,,Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | | | |
| MK noteikumu projekts šo jomu neskar. | | | | | | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts no 2020.gada 8.decembra līdz 2020.gada 21.decembrim bija publicēts Ekonomikas ministrijas tīmekļa vietnē sabiedriskajai apspriešanai. |
| 2. | Sabiedrības līdzdalība projekta izstrādē | Sabiedriskās apspriešanas ietvaros tika veikta viedokļu apmaiņas arī ar tūrisma nozares pārstāvjiem, kā arī saņemti priekšlikumi no Latvijas Jātnieku federācijas un Starptautisko izstāžu rīkotājsabiedrības BT 1. |
| 3. | Sabiedrības līdzdalības rezultāti | Izvērtējot sniegtos priekšlikumus pēc būtības tika ņemti vērā Latvijas Jātnieku federācijas priekšlikumi attiecībā uz starptautiskajiem kultūras un sporta pasākumiem, ietverot arī starptautiskās sacensības, kas iekļautas attiecīgo federāciju/asociāciju starptautiskajā kalendārajā plānā.  Izvērtējot Starptautisko izstāžu rīkotājsabiedrības BT 1 priekšlikumu tika sagatavoti grozījumi, par atbalsta nodrošināšanu pasākuma mērķa grupai dalībai starptautiskajās tūrisma un darījumu tūrisma izstādēs ārvalstīs un Latvijā ar individuālu stendu vai kopstendā, kā arī papildus starptautisko kultūras un sporta pasākumu organizēšanai atbalstīta arī starptautisko izstāžu organizēšana Latvijā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Investīciju un attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ekonomikas ministrs J.Vitenbergs

Vīza:

Valsts sekretārs E. Valantis